ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΥΓΕΙΑΣ 
ΙΑΤΡΙΚΟΣ ΣΥΛΛΟΓΟΣ ΛΑΡΙΣΑΣ
« Ο ΙΠΠΟΚΡΑΤΗΣ »
Ν.Π.Δ.Δ.
MEDICAL ASSOCIATION OF LARISSA

28ης ΟΚΤΩΒΡΙΟΥ 43*412 23 ΛΑΡΙΣΑ*ΤΗΛ.: 2410 287777-2410 236036*FAX:2410 287777
e-mail:info@isli.gr * website:www.isli.gr 


      								      Λάρισα, 10-8-2026


ΔΕΛΤΙΟ ΤΥΠΟΥ
Ιατρικός Σύλλογος Λάρισας: Κρίσιμες ελλείψεις σε αίμα, άμεση ανάγκη αιμοδοσίας
Τα προβλήματα της προσφοράς αίματος έχουν γίνει φέτος ακόμη πιο σύνθετα λόγω του ιού του Δυτικού Νείλου και της τρέχουσας επιδημιολογικής εικόνα που προσθέτει επιπλέον επιβάρυνση στις αιμοδοσίες λόγω αποκλεισμού αιμοδοτών  Η  εικόνα στις Μονάδες Μεσογειακής Αναιμίας της χώρας είναι άκρως ανησυχητική, με το μεγαλύτερο πρόβλημα να εντοπίζεται κυρίως σε αρκετά νοσοκομεία της Αττικής αλλά και ορισμένα της περιφέρειας. 
Τα αναγκαία μέτρα του Εθνικού Κέντρου Αιμοδοσίας (ΕΚΕΑ), για τη διασφάλιση της ασφάλειας των μεταγγίσεων από τον ιό του Δυτικού Νείλου, έχουν «παγώσει» αναγκαστικά ένα μεγάλο μέρος της δεξαμενής των εθελοντών αιμοδοτών. Τα αυστηρά πρωτόκολλα προστασίας και οι περιορισμοί δημιουργούν επιπρόσθετη ασφυξία στην ήδη μειωμένη καλοκαιρινή προσφορά, καθώς οι υποψήφιοι αιμοδότες από περιοχή που έχουν καταγραφεί κρούσματα αποκλείονται από την αιμοδοσία για 28 ημέρες, αν δεν υπάρχει δυνατότητα μοριακού ελέγχου (ΝΑΤ).
Αυτή η συγκυρία, η αναγκαστική καραντίνα των αιμοδοτών λόγω κουνουπιών καθώς και οι παραδοσιακές άδειες τράπεζες αίματος του Αυγούστου, καθιστά πλέον ζωτικής σημασίας την κινητοποίηση πολιτών από μη επηρεαζόμενες περιοχές. Η ανταπόκριση των υγιών πολιτών στο κάλεσμα αιμοδοσίας είναι ο μόνος τρόπος για να μην τεθεί σε κίνδυνο η ζωή εκατοντάδων ασθενών.
Μετά την δραματική έκκληση της Ελληνικής Ομοσπονδίας Θαλασσαιμίας (ΕΟΘΑ), καθώς οι σοβαρές ελλείψεις αίματος των τελευταίων ημερών οδηγούν σε αναβολές προγραμματισμένων μεταγγίσεων και σε χορήγηση μικρότερης ποσότητας αίματος από την ενδεδειγμένη σε πολυμεταγγιζόμενους ασθενείς, ο Ιατρικός Σύλλογος Λάρισας κάνει έκκληση προς όλους τους αιμοδότες να ανταποκριθούν σ’ αυτή την αδήριτη ανάγκη για ζωή και να προσφέρουν αίμα σε Υπηρεσία Αιμοδοσίας Νοσοκομείου ή σε οργανωμένη εθελοντική αιμοδοσία. Όσοι προγραμματίζουν τις θερινές διακοπές τους μπορούν να εντάξουν σε αυτόν τον προγραμματισμό και την αιμοδοσία, προσφέροντας αίμα πριν από την αναχώρηση τους ή εφόσον αυτό δεν είναι εφικτό, μετά την επιστροφή τους. Μια αιμοδοσία μπορεί να βοηθήσει έως και τρεις συνανθρώπους μας. Αυτές τις ημέρες, κάθε αιμοδοσία είναι πολύτιμη.

